## Cultura presenta en Espai LaGranja el taller de tango flamenc de Fernando López

*** Espai LaGranja és l’espai de recursos i mediació per a la dansa i les arts del moviment de l’Institut Valencià de Cultura
* Fernando López acostarà la metodologia del seu treball *Flamenco negro*, que presenta en la Sala Inestable el 12 i 13 de desembre**

La Conselleria d’Educació, Cultura, Universitats i Ocupació, a través de l’Institut Valencià de Cultura, organitza este divendres 13 de desembre, d’11:00 a 15:00 hores, un taller de tango flamenc del *bailaor* Fernando López en el marc d’Espai LaGranja, l’espai de recursos i mediació per a la dansa i les arts del moviment de l’IVC.

En esta activitat, Fernando López acostarà la metodologia del seu treball *Flamenco negro* que presenta en la Sala Inestable el 12 i 13 de desembre; una proposta que se centra en el tango flamenc, un cant flamenc d’origen afrocubà, creat en els barris extramurs de l’Havana per cubans afrodescendents, que va arribar a Espanya a finals del segle XIX.

Es tracta d’una peça i taller, que arriba de la mà de la Red de Teatros Alternativos, que ens acosta amb humor al patrimoni musical del segle XIX i permet entendre com el tango d’origen afrocubà i de classes ‘baixes’ va acabar sent una ferramenta d’apoderament en alguns barris ‘de *piel tostada*’ com Triana (a Sevilla) o Sacromonte (a Granada).

A pesar de l’èxit d’este ball només va arribar a la península Ibèrica, alguns mestres de dansa van decidir sanejar i transformar les seues postures i gestos coreogràfics, perquè els consideraven massa explícits i indecents per a ser presentats en l’escenari o en esdeveniments públics davant d’un públic burgés.

Fernando López dirigix des de l’any 2009 la seua pròpia companyia en l’àmbit del flamenc contemporani, i ha estrenat més de 10 espectacles en els quals la dansa, la paraula i la música s’entremesclen traspassant totes les etiquetes. En les seues creacions, ha comptat amb la participació d’artistes com Álvaro Romero, Jero Férec, Belén Maya, La Chachi, Carmen Muñoz i Isabel Do Diego, entre altres.

El *bailaor* i filòsof va estar ja en Espai LaGranja amb el taller de ‘Flamenco Queer’. L’activitat plantejava, de manera teoricopràctica, un treball al voltant d’alguns dels pilars fonamentals del gènere i la sexualitat en l’espectre cultural de les danses tradicionals, especialment en el flamenc.

Fecha: 12/12/2024